30.5.2023
DA
Den Europæiske Unions Tidende
C 188/77
6. opfordrer Det Europæiske Kemikalieagentur (ECHA) eller, hvis det er relevant, et andet kompetent europæisk organ til at udvikle en ensartet tilgang til påvisning af asbestholdige produkter.
Det vil være hensigtsmæssigt med et register over potentielt asbestholdige produkter for at gøre tidlig påvisning lettere for medlemsstaterne.
Udvalget bifalder desuden Kommissionens forslag om et lovgivningsinitiativ med titlen asbestscreening, -registrering og -overvågning, hvis formål er at slå bro over kløften mellem de nationale tiltag på området.
Indførelsen af obligatorisk screening og registrering af asbest i bygninger og udviklingen af nationale strategier for asbestfjernelse bør føre til gennemførelse af en koordineret og sammenlignelig tilgang i hele EU og dermed skabe et sikrere miljø og et højere beskyttelsesniveau for EU-borgerne.
Direktivet bør også tage højde for behovet for at beskytte beredskabstjenester (herunder brandmænd, politi, læger og redningsarbejdere) mod de risici, der er forbundet med eksponering for asbest ved at oprette en ajourført og tilgængelig database med pålidelige data om infrastruktur med bekræftet eller sandsynlig forekomst af asbest;
7. bemærker, at medlemsstaterne og EU-institutionerne for at sikre, at direktivet bliver vellykket, bør inddrage de lokale og regionale myndigheder aktivt i alle faser af koordineringen og gennemførelsen af det reviderede direktiv;
8. støtter vedtagelsen af en fælles EU-ramme, der skal gøre det lettere at opdage og på en forsvarlig måde fjerne asbest i EU's bygningsmasse.
Udvalget opfordrer Kommissionen og medlemsstaterne til at udvikle og tilskynde til gennemførelse af en fælles systemisk og systematisk tilgang til at håndtere problemet med asbest (fra opgørelsesmetoden til informations- og oplysningskampagner, programmer til at støtte beboere, kontrahenter og lokale og regionale myndigheder i at fjerne asbest og løsninger til sundhedsbeskyttelse og asbestlagring);
9. finder det bekymrende, at det i nogle EU-medlemsstater er tilladt selv at fjerne asbestholdige produkter.
Udvalget påpeger, at der, i lyset af at uddannelse af arbejdstagere er afgørende for at forebygge risici ved erhvervsmæssig eksponering for asbest, er behov for europæiske retningslinjer for certificering af de nødvendige færdigheder for at sikre samme standarder i hele EU.
Udvalget opfordrer derfor kraftigt til, at der udstikkes europæiske retningslinjer for certificering af de færdigheder, som kræves af arbejdstagere med henblik på sikker fjernelse af asbestholdige komponenter;
10. opfordrer Kommissionen til at oprette mekanismer til på sikker vis at fremskynde udryddelsen af asbest ved hjælp af oplysning, mere effektiv uddannelse og beskyttelse af arbejdstagere og beboere gennem effektive, attraktive og målrettede uddannelses- og informationsprogrammer (herunder blandt lokale og regionale myndigheder og ansatte i sundheds­ væsenet);
11. bemærker, at den grønne omstilling, som alle tilstræber, og EU's ambition om at øge renoveringsprocenten for bygninger som led i renoveringsbølgen samtidig kan føre til øget eksponering for asbest, navnlig for byggearbejdere.
Det er derfor vigtigt at indføre løsninger til at overvåge fjernelsen af asbest mere effektivt og et særligt system for sundhedspleje og behandling af personer med asbestrelaterede sygdomme (for nuværende og forhenværende arbejdstagere i sektorer, der er udsat for asbest);
12. gør opmærksom på, at der er behov for at iværksætte og yde økonomisk støtte til forsknings- og udviklingscentres innovative aktiviteter inden for sikker bortskaffelse, bevarelse og opbevaring af asbest (f.eks.
inden for rammerne af Horisont).
I de fleste lande deponeres farligt affald stadig i deponeringsanlæg eller i særlige lagringsfaciliteter for asbestaffald.
Øget fjernelse af asbest er ensbetydende med en betydelig forøgelse af opbevaringsarealet til dette farlige mineral.
Samtidig anbefaler udvalget, at der etableres et netværk af byer og regioner, som skal håndtere problemer og konsekvenserne som følge af asbest i deres område.
Målet er at udvikle et samarbejde om udveksling af praksis og oprette partnerskaber med henblik på at gennemføre fælles tværnationale forskningsprojekter, der medfinansieres af EU;
13. bemærker, at hovedårsagen til det langsomme tempo i fjernelsen af asbest er, at der kun ydes finansiering til demontering og bortskaffelse af asbestprodukter (navnlig Eternittage).
Ofte har beboerne ikke penge til byggematerialer og -tjenester til udskiftning af deres tag, og de undlader derfor at foretage investeringer.
Der er behov for nye støtteordninger og incitamenter (f.eks.
skattelettelser og subsidier);
14.
tilslutter sig efterlysningen af en europæisk strategi for fjernelse af asbest med det sigte at beskytte arbejdstagere, som er eksponeret for asbest, og minimere miljøpåvirkningen fra asbest.
En sådan strategi vil sikre en integreret tilgang til forskellige politikker og gennemføre systemiske og effektive løsninger i alle medlemsstater vedrørende opgørelses- og overvågningsmetoder, sikker bortskaffelse og opbevaring samt uddannelse;